**Afledede og utilsigtede konsekvenser?**

Rigtig mange argumenter er fremført pro et contra i diskussionen om havneudvidelsen.

Som det umiddelbart fremgår af de mange indlæg, drejer debatten sig især om natur/miljø og klimapåvirkninger balanceret op imod byens fortsatte udvikling af erhverv og arbejdspladser. I høj grad en svær og kompliceret problemstilling, som indeholder mange lag og dimensioner.

Jeg vil gerne opfordre beslutningstagerne til at være opmærksom på de afledede (og måske utilsigtede) konsekvenser for byen på den lidt længere bane. Hvordan vil havneudvidelsen påvirke udviklingen i midtbyen og det indre havneområde? Kan vi fastholde vore boligområder med den særlige arkitektur, sammenhængskraft og det gode liv? Eller er vi i gang med at skære byen over? I forvejen er midtbyen og inderhavnen under stort pres, da der bygges kæmpe højhuse til kontorformål på Europaplads og på Mindet. Her kan vi også forudse en virkelig stor trafikal påvirkning.

Vi skal være forudseende og have disse overvejelser om byens udvikling i grænseområdet ved havnen med på tegnebrættet.

Derfor vil jeg håbe, at beslutningstagere og sagsbehandlere vil konsultere nogle af de gode beskrivelser vi i forvejen har omkring byudvikling og vores havnemiljø.

Nedenfor har jeg vedlagt to eksempler, som påpeger nogle principper og nogle værdier, som vi skal være opmærksomme på i vores udvikling af byen. Det første er et uddrag taget fra ”Manifest for Aarhus” der vedrører byens blå og grønne kvaliteter. Det andet er fra uddrag fra Aarhus Wiki, som beskriver ”WaVE ” - et Interreg Europe projekt, som Aarhus Stadsarkiv tager del i på vegne af Aarhus Kommune.

**Manifest for Aarhus,** udarbejdet af Arkitektforeningen lokalafdeling Østjylland

I kølvandet på debatmødet "Den bedste lille Storby" har Lokalafdelingen Østjylland samlet et manifest med borgernes input til, hvordan byen bør udvikle sig. Dateret 30. jan 2020. <https://arkitektforeningen.d>[k/debat/manifest-for-aarhus/](https://arkitektforeningen.dk/debat/manifest-for-aarhus/)

**Byens blå og grønne kvaliteter…**14. Byens skal ses som en del af landskabet – byen er landskabet og byudvikling skal respektere landskabet. Der skal indtænkes klimatilpasning som et vigtigt element.
15. Byens blå elementer (åen, bugten og søerne) og grønne områder (skove, parker og lommeparker) skal have mere plads og opmærksomhed i byudviklingen. Der skal ikke bygges og anlægges infrastruktur på det hele.
16. Planprocesserne skal reformeres nu, ellers har vi snart ikke nogen planet tilbage og ikke nogen adresse at bo på!
17. Der skal være mange flere træer i byen – 10.000 nye er for lidt. Det kan og skal vi gøre bedre. For at gøre en reel forskel for klimaet, skal man tænke i træers kronearealer frem for antal. Og samtidig skal byens gamle træer så vidt muligt bevares. De har den bedste kvalitet og biodiversitet.
18. Der skal tænkes i andre løsninger end blot friarealer på tage og altaner når der byudvikles. Der bør stilles krav om at skabe gode rum for mennesker i stueplan, så folk kan møde hinanden.
19. Der skal være mere natur og grønne helheder når nye projekter kommer til. Det er ikke godt nok med “arkitektgrønt drys” på projekt-visualiseringer og så en simpel græsflade (hvis noget overhovedet) i det endelige resultat.
20. Der må ikke reduceres i eksisterende natur, som det desværre er sket med Godsbanens ‘grønne kile’, der er blevet voldsomt reduceret i areal.

**Aarhus Wiki**
Aarhus Stadsarkiv er på vegne af Aarhus Kommune deltager i Interreg Europe projektet WaVE, der tager afsæt i ønsket om at styrke og stimulere et øget fokus på kulturarv ved vand i lokale og regionale politikker. Som en del af målet om at intensivere fokus på byens kulturarv ved vand blev det besluttet at udvælge tre større geografiske kulturarvsområder som potentielle kulturmiljøtilføjelser til Kommunens såkaldte ”Kulturhistorisk Redegørelse”. Nedenfor er henvist til de to områder (det tredje var ”Aarhus Å fra Brabrand sø til Mindet”). Områderne skulle dokumenteres og beskrives for at klarlægge værdierne forbundet til områderne.

**1) Den historiske havnefront.** Havnefronten er geografisk afgrænset til kyststrækningen fra Skovvejen i nord til Skansepalæet ved Strandvejen i syd. Den historiske kyststrækning fra Skovvejen til Strandvejen.
[Den historiske havnefront](https://aarhuswiki.dk/wiki/Den_historiske_havnefront).

**2) Industrihavnen ved Mindet, Mellemarmen og Kornpie**r. Industrihavnen er geografisk afgrænset til den store havnepier Mellemarmen, den lille Kornpier og området ved Mindet.
[Industrihavnen ved Mindet, Mellemarmen og Kornpier](https://aarhuswiki.dk/wiki/Industrihavnen_ved_Mindet%2C_Mellemarmen_og_Kornpier).

Einar Rud Pedersen
9. marts 2022